ועדת השרים לחקיקה אישרה היום (א') את הצעת החוק לאיסור סחר בכבד שומני של אווזים וברווזים שעברו פיטום בכפייה. בישראל קיים איסור בחוק על פיטום אווזים ועתה מתוסף אליו תיקון האוסר יבוא שנגוע בהתעללות באמצעות פיטום בכפיה. שינוי החוק צריך לקבל את אישור הכנסת.

"זה עניין של היגיון והגינות אלמנטריים", אמר ח"כ הרב דב ליפמן (יש עתיד) שיזם את הצעת החוק. "החברה הישראלית החליטה לאסור על פיטום בכפייה על מנת לשים קץ להתעללות הזו, ולא כדי לשנות את מיקומה. לכן, זה מתבקש לאסור גם על הסחר בכבד שומני. זו חובתנו להגן על חסרי הישע. זה עניין של היגיון והגינות אלמנטריים, המתחייב גם מהאיסור ההלכתי על גרימת צער בעלי-חיים".

בעמותות להגנת בעלי-חיים ברכו על ההחלטה. מ"אנונימוס" ו"תנו לחיות לחיות" נמסר כי "פיטום בכפייה הוא עינוי ברברי שצריך לחלוף מן העולם. מחדירים צינור לגרונם של אווזים וברווזים ומלעיטים אותם בכמויות מפלצתיות של מזון, כדי שהכבד שלהם יתנפח למימדים חולניים. לאחר שפיטום בכפייה נאסר בישראל, איסור הסחר בכבד מפוטם הוא צעד מתבקש".

עברו לתצוגת גלריה אווזים בחוות פיטום צילום: אלון רון

ישראל אסרה על פיטום עופות מים כבר לפני עשור, כאשר בג"ץ פסק שהפיטום הוא התעללות בלתי חוקית. ואולם, כיוון שעד כה לא נאסר על יבוא המוצר, ניתן עדיין למצוא בארץ כבד שומני של אווזים וברווזים שעברו התעללות בחו"ל. לאחרונה אף פרסם משרד החקלאות כי קיים חשש לחידוש הפיטום, על רקע זיכוי מחמת הספק של מפטם אווזים. החוק נועד לסתום את הפרצה.

ייצור כבד שומני נאסר בישראל, איטליה, בריטניה, פולין, צ'כיה, לוקסמבורג, דנמרק, פינלנד, נורווגיה, שוודיה, שווייץ, אוסטריה, גרמניה, תורכיה, אוסטרליה וארגנטינה. בקליפורניה נאסר הן הייצור של כבד שומני והן הסחר בו, בחוק שעליו חתם לפני מספר שנים המושל לשעבר ארנולד שוורצנגר, ונכנס לתוקף בקיץ האחרון.

"הצעת החוק מבקשת להשלים את האיסור על פיטום עופות מים, ברוח החקיקה בקליפורניה, משום שהפיטום - בין אם נעשה בארץ ובין אם נעשה בחו"ל - מנוגד לתקנת הציבור הישראלית", נכתב בדברי ההסבר להצעה. "הצעת החוק תסייע גם להגנת בעלי-חיים, משום שהאחריות על הפגיעה מוטלת לא רק על המתעלל הישיר, אלא גם על מי שיוצר את הביקוש למוצר הכרוך בהתעללות".

משרד הקלאות מסתייג מהצעת החוק בטענה, שהיא עלולה להוביל לצעדי תגובה נגד היצוא הישראלי והשחיטה הכשרה באירופה. עם זאת, המשרד לא סיפק הוכחות לקיומו של קשר ישיר בין הדברים ולא נוסח מרוכך יותר של ההצעה. ככל הידוע, ישראל מייבאת 15 טון כבד אווז מאחת המדינות במזרח אירופה והחשש במשרד החקלאות הוא מתגובה מצד כל מדינות האיחוד האירופי.

שר החקלאות, יאיר שיר, אמר בתגובה, כי "הצעת החוק הינה בעלת תכלית ראויה, אך בניסוחה הנוכחי אינה משקללת את השלכות הרוחב שחייבות להילקח בחשבון מול ארגוני סחר בינלאומיים כדי למנוע פגיעה ביצוא החקלאי הישראלי ואת הפגיעה בשחיטה כשרה בעולם. במישוואה של עלות-תועלת יש לבחון בקפידה את המשמעות הנגזרות מהצעת החוק ולתת להן ביטוי במהלך החקיקה".



עשו לנו לייק לקבלת מיטב הכתבות והעדכונים ישירות לפייסבוק שלכם